**Peet Aren „Tallinna tänav (Aida tänav“), aastast 1921.**

Õli, lõuend.

Maal on püstise ristküliku kujuline, kõrgusega 97,5cm ja laiusega 76,4 cm.

Maali ümbritseb kastanpruun 6 cm laiune sile raam.

Peet Aren , eluaastad 1889 – 1970, oli maali- ja teatrikunstnik ning graafik. Tema kujundatud on ka Vabadusristi autasu.

Peet Areni „Aida tänav” on oma lihtsa motiivi, kuid murtud vormide väljenduslikkusega eesti ekspressionistliku kunsti üks paremaid näiteid.

Maalil „Aida tänav” on kujutatud Tallinna vanalinna keskaegsete majadega ääristatud tänavat ja taevast tänava kohal. Parempoolsel kõnniteel läheneb maali ainuke inimene, kepiga vana mees. Sa näed kõike seda justkui seistes sõidutee keskel ja vaadates kaugenevat teed.

Maalil sirgjooni peaaegu ei olegi, kõik nagu voolab, lainetab ja liigub.
Sõidutee algab allservast ja on seal kogu maali laiune. Ülespoole liikudes tee näivalt aheneb, kuni kaob umbes maali kolmandiku kõrgusel paremale majade vahele. Kahel pool tänavat on majad. Vasakul pool teed on kolm ja paremal kaks maja.

Maali vasakus ja paremas servas on majad peaaegu maali kõrgused. Need muutuvad järsult koos tänava ahenemisega näivalt väiksemaks ja madalamaks, kuni saavad maali alumise kolmandiku keskkohast veidi paremal justkui kokku. Majade kohal on sinisekirju taevas. Ülaservas on taevas maali laiune ning aheneb allapoole, majade kohtumiskoha suunas.

Maalil on kunstnik kasutanud kontrastseid toone. Sõidutee ja taevas on heledates sinistes toonides. Kaugemad majad on valged. Lähemalasuvad majad seevastu tumedamad - rohekaspruun, oranžikaspunane ja lilla.

Maal on vormilt põnev ja isegi humoorikas: viltused hooned justkui taaruvad, loovad veidra ja pingestatud meeleolu.

Majad kahel pool tänavat on vahetult üksteise kõrval.

Maali vasakus servas on peaaegu maali kõrgune rohekaspruun maja. Sellest on näha uste ja akendeta tänavapoolne külg, veidi vaatajapoolse küljeseina ülemist poolt ja kitsas katuseräästas. Vaatajapoolse nurga küljes on jonksuline punane vihmaveetoru. Kunstnik on maja maalinud rohekaspruunide ja beežide toonidega, läbisegi erinevates diagonaalsetes suundades, tekitades mulje seina korrapäratust kaardumisest ja kummumisest.
Esimese majaga on järjestikku külgepidi koos kaks viilkatustega valget maja. Need on näiliselt kaugemal ja väiksemad. Lähem neist on kahe ja kaugem ühekorruseline. Näha on esiküljed ja katused. Ühekorruseline valge maja asub umbes maali keskel, alumise kolmandiku kõrgusel.Selle maja ees kaardub sõidutee vasakpoolne serv paremale, jättes mulje teekäänakust.

Maali paremas servas on peaaegu maali kõrgune oranžikaspunane maja. Maja on kahe korruse ja kitsa ärklikorrusega. Näha on esikülg, kitsas räästaalune ja ärklikorruse katust. Kunstnik on maja soojades oranžikaspunastes toonides seina maalinud erinevates suundades pintslitõmmetega, tekitades mulje kergelt lainetavast seinast. Maali paremasse alumisse nurka jääb maja suletud roheline uks. Ukse kohal on kuue ruuduga aken ja selle kohal kitsas luugiga ärklikorrus. Ärklikorruse viilkatuse nurga alt turritab tänava poole pruunikaskollane pruss, mis võib olla keskaegse tõstemehhanismi osa.

Oranžikaspunase majaga küljetsi koos ja näivalt kaugemal, on lilla akendeta maja. Paistab maja esikülg ja katuse räästaalune. Vaatajapoolses otsas on roheline uks, mille kohal jookseb üles punane nurgeline vihmaveetoru.
Lilla maja kaugem ots puutub näiliselt kokku vasakpoolse teeserva kõige kaugema valge majaga. Sõidutee näib justkui kaduvat nende kahe maja vahele.

Parempoolsel kõnniteel läheneb esiplaanil oleva maja rohelisele uksele kepiga mees. Mehe nägu on maalitud ebamääraselt, riided on tumerohelised kollakasroheliste joontega. Võrreldes majade suurusega mõjub mees väikese ja abituna.

Sõidutee tänava keskel on maalitud valge ja helesinisega, millele ontõmmatud eri suundades kollaseid ja tumesiniseid pintslijooni. Korratud jooned jätavad mulje ebaühtlaselt lainetavast sõiduteest. Kõnniteed sõidutee äärtes on tähistatud tumesiniste peente joontega.

Maali ülaservast kolmnurkselt majade vahele ahenev taevas on maalitud erinevates sinistes toonides laiade pintslitõmmetega. Sinise seas on üksikud ebakorrapärased nurgelised valged laigud. Taevas tänava kohal justkui liiguks ja veikleks. Vasakul, maali ülemises servas, on taevas valge ovaalne ja nurgeline pilv. Pilve kohal vasakul on sinitaevaga segunenud kollane lainjas joon.

Maali all vasakus nurgas on punasega kunstniku signatuur P. AREN

Peet Aren põgenes 1944. aastal koos abikaasaga Saksamaale. Osales pagulaslaagrites viibides Balti rahvaste kunstinäituse korraldamises ning oli eesti koolis õpetajaks. 1949. aastal emigreerus USA-sse New Yorki.